CELEX: 32020R0129
Language: mt
Date: 2019-11-26 00:00:00
Title: Regolament Delegat tal-Kummissjoni (UE) 2020/129 tas-26 ta’ Novembru 2019 li jemenda l-limitu ta’ vulnerabbiltà stabbilit fil-punt 1(b) tal-Anness VII tar-Regolament (UE) Nru 978/2012 tal-Parlament Ewropew u tal-Kunsill li japplika skema ta’ preferenzi tariffarji ġeneralizzati

31.1.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 27/8
               
            
         REGOLAMENT DELEGAT TAL-KUMMISSJONI (UE) 2020/129
         tas-26 ta’ Novembru 2019
         li jemenda l-limitu ta’ vulnerabbiltà stabbilit fil-punt 1(b) tal-Anness VII tar-Regolament (UE) Nru 978/2012 tal-Parlament Ewropew u tal-Kunsill li japplika skema ta’ preferenzi tariffarji ġeneralizzati
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 978/2012 tal-Parlament Ewropew u tal-Kunsill tal-25 ta’ Ottubru 2012 li japplika skema ta’ preferenzi tariffarji ġeneralizzati u li jħassar ir-Regolament tal-Kunsill (KE) Nru 732/2008 (1), u b’mod partikolari l-Artikolu 9(2) tiegħu,
         Billi:
         
                     (1)
                  
                  
                     Skont il-punt (a) tal-Artikolu 9(1) tar-Regolament (UE) Nru 978/2012, pajjiż li jibbenefika mill-Iskema Ġeneralizzata ta’ Preferenzi (“SĠP”) jista’ jibbenefika mill-preferenzi tariffarji mogħtija skont l-arranġament speċjali ta’ inċentivi għal żvilupp sostenibbli u governanza tajba jekk jitqies bħala vulnerabbli minħabba nuqqas ta’ diversifikazzjoni u integrazzjoni mhux suffiċjenti fis-sistema tal-kummerċ internazzjonali, kif definit fl-Anness VII tar-Regolament (UE) Nru 978/2012.
                  
               
                     (2)
                  
                  
                     Skont il-punt 1(b) tal-Anness VII tar-Regolament (UE) Nru 978/2012, biex pajjiż jitqies bħala vulnerabbli, l-importazzjonijiet ta’ prodotti elenkati fl-Anness IX lejn l-Unjoni minn dak il-pajjiż jenħtieġ li jirrappreżentaw inqas mil-limitu ta’ 6,5 % fil-valur tal-importazzjonijiet totali mill-pajjiżi benefiċjarji tal-SĠP lejn l-Unjoni, bħala medja matul l-aħħar tliet snin konsekuttivi.
                  
               
                     (3)
                  
                  
                     Meta l-lista ta’ pajjiżi benefiċjarji tal-SĠP hija emendata, ir-Regolament (UE) Nru 978/2012 jagħti s-setgħa lill-Kummissjoni li tadotta atti delegati biex temenda l-Anness VII biex teżamina mill-ġdid il-limitu ta’ vulnerabbiltà ddefinit fil-punt 1(b) tal-Anness VII biex proporzjonatament jinżamm l-istess piż tal-limitu ta’ vulnerabbiltà meta tiġi biex tiddetermina jekk il-pajjiżi humiex ikkunsidrati vulnerabbli, irrispettivament mill-emendi tal-lista ta’ pajjiżi benefiċjarji tal-SĠP. Skont l-Anness VII tar-Regolament (UE) Nru 978/2012, il-piż tal-limitu ta’ vulnerabbiltà huwa l-valur tal-importazzjonijiet totali lejn l-Unjoni tal-prodotti elenkati fl-Anness IX mill-pajjiżi benefiċjarji kollha tal-SĠP meħuda bħala medja.
                  
               
                     (4)
                  
                  
                     Ir-Regolament ta’ Delega tal-Kummissjoni (UE) 2015/602 (2) biddel il-livell limitu ta’ vulnerabbiltà minn 2 % għal 6,5 % applikabbli mill-1 ta’ Jannar 2015.
                  
               
                     (5)
                  
                  
                     Il-lista ta’ benefiċjarji tal-SĠP fl-Anness II tar-Regolament (UE) Nru 978/2012 ġiet emendata b’mod sostanzjali, peress li tneħħew wieħed u għoxrin pajjiż, bejn l-aħħar rieżami tal-limitu ta’ vulnerabbiltà tal-2015 u l-1 ta’ Jannar 2019. Huwa għalhekk meħtieġ li jiġi emendat il-limitu ta’ vulnerabbiltà stabbilit fil-punt 1(b) tal-Anness VII tar-Regolament (UE) Nru 978/2012.
                  
               
                     (6)
                  
                  
                     Bħala riżultat tal-emendi għal-lista ta’ pajjiżi fl-Anness II tar-Regolament (UE) Nru 978/2012 bejn l-aħħar emenda tal-kriterju ta’ vulnerabbiltà fl-2015 u l-1 ta’ Jannar 2019, l-importazzjonijiet totali lejn l-Unjoni tal-prodotti elenkati fl-Anness IX mill-pajjiżi benefiċjarji kollha tas-SĠP meqjusa bħala medja, jonqsu bi 12,2 %. Għalhekk, żieda tal-limitu ta’ vulnerabbiltà minn 6,5 % għal 7,4 % mill-1 ta’ Jannar 2019 se żżomm proporzjonatament l-istess piż tal-limitu ta’ vulnerabbiltà kif stabbilit fl-Anness VII tar-Regolament (UE) Nru 978/2012.
                  
               
                     (7)
                  
                  
                     Sabiex jitqiesu d-dati effettivi tal-emendi għal-lista ta’ pajjiżi fl-Anness II tar-Regolament (UE) Nru 978/2012 u l-impatt tiegħu fuq il-vulnerabbiltà tal-pajjiżi benefiċjarji, dan il-limitu għandu jkun effettiv mill-1 ta’ Jannar 2019,
                  
               ADOTTAT DAN IR-REGOLAMENT:
         
            Artikolu 1
            Fil-punt 1(b) tal-Anness VII tar-Regolament (UE) Nru 978/2012, il-limitu “6,5 %” huwa sostitwit b’ “7,4 %”.
         
         
            Artikolu 2
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-1 ta’ Jannar 2019.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-26 ta’ Novembru 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 303, 31.10.2012, p. 1.
         
            (2)  Ir-Regolament ta’ Delega tal-Kummissjoni (UE) 2015/602 tad-9 ta’ Frar 2015 li jemenda r-Regolament (UE) Nru 978/2012 tal-Parlament Ewropew u tal-Kunsill f’dak li għandu x’jaqsam il-limitu ta’ vulnerabbiltà ddefinit fil-punt 1(b) tal-Anness VII ta’ dak ir-Regolament (ĠU L 100, 17.4.2015, p. 8).